L 119/104
RO
Jurnalul Oficial al Uniunii Europene
5.5.2023
(7)
Anumite produse au alte utilizări decât ca produse alimentare, iar în cazul lor, pentru anumiți contaminanți, niveluri maxime aplicate sunt mai puțin stricte sau nu se aplică deloc.
Pentru a permite aplicarea efectivă a nivelurilor maxime pentru contaminanții din aceste produse alimentare, este adecvat să se stabilească dispoziții corespunzătoare cu privire la etichetarea respectivelor produse alimentare.
(8)
Anumite specii de pești provenind din zona baltică pot conține niveluri mari de dioxine și de bifenili policlorurați de tipul dioxinelor („DL-PCB-uri”) și de bifenili policlorurați care nu sunt de tipul dioxinelor („NDL-PCB-uri”).
Multe dintre respectivele specii de pești din zona baltică nu respectă nivelurile maxime și, în consecință, ar fi excluși din alimentație dacă s-ar aplica nivelurile maxime.
Cu toate acestea, excluderea peștelui din alimentație poate avea un impact negativ asupra sănătății populației din zona baltică.
(9)
Letonia, Finlanda și Suedia dispun de sisteme care asigură informarea consumatorilor finali cu privire la recomandările nutriționale pentru categoriile de populație vulnerabile identificate, în scopul restricționării consumului de pește din zona baltică pentru a evita riscurile pentru sănătate.
În consecință, este adecvat să se mențină o derogare pentru Letonia, Finlanda și Suedia, care să le permită să autorizeze introducerea pe piețele lor interne respective pentru consumatorul final, fără limită de timp, a anumitor specii de pești provenind din zona baltică cu niveluri de dioxine și/sau de DL-PCB-uri și/sau de NDL-PCB-uri mai mari decât cele stabilite prin prezentul regulament.
Pentru a permite Comisiei să monitorizeze situația, este necesar ca Letonia, Finlanda și Suedia să raporteze în continuare în fiecare an Comisiei despre măsurile luate pentru informarea eficientă a consumatorilor finali cu privire la recomandările nutriționale și pentru a asigura faptul că peștii și produsele derivate care nu respectă nivelurile maxime nu se comercializează în alte state membre, precum și despre eficacitatea măsurilor respective.
(10)
În pofida aplicării, în măsura posibilului, a bunelor practici de afumare, nivelurile maxime actuale pentru hidrocarburile aromatice policiclice („HAP-uri”) nu pot fi atinse în mai multe state membre pentru anumite tipuri de carne afumată și produse din carne afumată în mod tradițional și tipuri de pește afumat și produse pescărești afumate în mod tradițional, unde practicile de afumare nu pot fi modificate fără a modifica în mod semnificativ caracteristicile organoleptice ale acestor produse.
În consecință, dacă s-ar aplica nivelurile maxime, aceste produse afumate în mod tradițional ar dispărea de pe piață, ceea ce ar duce la închiderea multor întreprinderi mici și mijlocii.
Acesta este cazul anumitor tipuri de carne afumată și produse din carne afumată în mod tradițional din Irlanda, Spania, Croația, Cipru, Letonia, Polonia, Portugalia, Slovacia, Finlanda și Suedia, precum și în cazul anumitor tipuri de pește afumat și produse pescărești afumate în mod tradițional din Letonia, Finlanda și Suedia.
Prin urmare, este necesar ca doar în respectivele state membre să fie menținută, fără limită de timp, o derogare vizând producția și consumul local de anumite tipuri de carne afumată și de produse din carne afumată în mod tradițional, precum și de pește afumat și de produse pescărești afumate în mod tradițional.
(11)
Statele membre trebuie să colecteze și să raporteze datele obținute în urma controalelor oficiale și a monitorizării în ceea ce privește contaminanții, în conformitate cu planurile de control și cu cerințele specifice privind controalele oficiale în ceea ce privește contaminanții, prevăzute în Regulamentul delegat (UE) 2022/931 al Comisiei (3) și în Regulamentul de punere în aplicare (UE) 2022/932 al Comisiei (4).
Pentru anumiți contaminanți specifici, pentru care sunt necesare mai multe date privind incidența, se recomandă ca statele membre, operatorii din sectorul alimentar și alte părți interesate să monitorizeze și să raporteze datele privind incidența, precum și să raporteze progresele înregistrate în ceea ce privește aplicarea măsurilor preventive, pentru a permite Comisiei să evalueze necesitatea modificării măsurilor existente sau a adoptării altor măsuri suplimentare.
Din aceleași motive, este, de asemenea, adecvat ca statele membre să comunice Comisiei informațiile pe care le-au colectat în ceea ce privește alți contaminanți.
(3) Regulamentul delegat (UE) 2022/931 al Comisiei din 23 martie 2022 de completare a Regulamentului (UE) 2017/625 al Parlamentului European și al Consiliului prin stabilirea unor norme privind efectuarea controalelor oficiale în ceea ce privește contaminanții din produsele alimentare (JO L 162, 17.6.2022, p. 7).
(4) Regulamentul de punere în aplicare (UE) 2022/932 al Comisiei din 9 iunie 2022 privind modalitățile practice uniforme pentru efectuarea controalelor oficiale în ceea ce privește contaminanții din produsele alimentare, privind conținutul suplimentar specific al planurilor de control naționale multianuale și privind modalitățile suplimentare specifice pentru pregătirea acestora (JO L 162, 17.6.2022, p. 13).